
1. Delimitări conceptuale

Una dintre valorile fundamentale şi intrinseci ale democraţiei moderne, ridicată la rang de principiu constituţional este pluralismul, înţeles, pe de o parte, ca diversitate de interese, de forţe, ideologii, culturi, grupuri sociale, categorii socio-profesionale, valori şi concepţii politice, ideologice, filozofice, estetice, etice, religioase - fiecare dintre ele având o anumită configuraţie şi un anumit conţinut -, iar pe de altă parte, ca diversitate de organisme politice şi organizaţii sociale, purtătoare ale anumitor interese şi câmpuri axiologice specifice.

Rădăcinile sociale ale diversităţii concepţiilor şi fenomenelor sociale, a intereselor organizaţiilor sociale ş.a.m.d. îşi găsesc temeiul iniţial în însăşi diversitatea naturii umane şi, totodată, în marea diversitate a lumii sociale la care omul este nevoit să se adapteze continuu pentru a nu se autoexclude din complexul mecanism social al convieţuirii în comun.

Acceptarea ideii de diversitate a factorilor de configurare a existenţei umane - materială şi spirituală - nu înseamnă nicidecum că diversitatea este un fetiş, o mistică a existenţei sociale care nu poate fi controlată sau influenţată în sensul dorit de colectivitate. Este adevărat că diversitatea, în sensul ei cel mai general, diferă de subiectivitatea fiecărui individ şi are o poziţie supraordonată faţă de aceasta. Dacă nu ar fi aşa, civilizaţia umană nu ar fi progresat nici un pas de la stadiul primitiv, cel mai rudimentar, când libertatea şi interesele individului erau contradictorii, antagoniste, când libertatea liberului arbitru genera conflicte sociale ireconciliabile.

Nu este mai puţin adevărat că diversitatea în sine sau spectrul extrem de larg sub care se manifestă aceasta în plan social-uman derivă din subiectivitatea indivizilor, din interesele şi convingerile acestora, chiar şi în starea lor divergentă, evident, fără ca diversitatea să fie suma aritmetică a subiectivităţilor exprimate diferit şi specific de către fiecare individ luat în parte. Distincţia între subiectivitate şi diversitate constă în caracterul legitim al diversităţii, generat de caracterul obiectiv al existenţei sociale, al vieţii în comun, în timp ce subiectivitatea ţine mai mult de liberul arbitru şi de antagonismele existente în mod natural de către orice individ şi semenii săi, generate de lipsa unor interese comune ce ar uni indivizii între ei.

Se poate afirma că în această fază a civilizaţiei umane nu se poate vorbi de o diversitate în sine, ca o categorie aparte. Numai în măsura în care subiectivităţile individuale ajung la un consens asupra unei concepţii - indiferent ce natură ar avea aceasta -, a unui anumit interes care să corespundă aşteptărilor unui grup, apare mai clar conturată însăşi ideea de diversitate, care conţine ca o componentă originară a sa, deschiderea spre conflict în vederea supremaţiei "diversităţii" cu ponderea sau influenţa cea mai mare într-un anumit grup social.

Conflictul între indivizii purtători ai unor diversităţi de interese, în primul rând economice, este un aspect inevitabil al comunităţii umane, indiferent care ar fi gradul de dezvoltare al instituţiilor publice al căror rol ar consta în soluţionarea paşnică a conflictelor pe care le generează convieţuirea în comunitate.

Diversitatea este şi trebuie să rămână ca o stare naturală a societăţii umane, lipsa diversităţii - acceptată şi valorificată de Guvernant - echivalând cu reîntoarcerea comunităţii umane la starea sa socială primitivă.

În societatea modernă, diversitatea este exprimată într-un spectru foarte larg care cuprinde clase şi grupuri sociale, categorii socio-profesionale, concepţii politice şi ideologii, tipuri comportamentale, modele de culturi, culte, ş.a. În societatea modernă diversitatea exclude însă conflictul grav între componentele acesteia, dar nu şi competiţia acestora manifestată însă prin metode şi instrumente paşnice, democratice, prin pace socială.

Însăşi cerinţele traiului în comun, prezervarea libertăţii şi a intereselor tuturor, fără a se leza libertatea şi interesele individuale ale altora, au impus pe cale raţională şi în trepte succesive ale dezvoltării umanităţii, armonizarea diversităţii şi apariţia ideii de consens în ceea ce priveşte toleranţa unui spectru larg de interese, concepţii şi valori existente la un moment dat în societate, în măsura în care antagonismul dintre acestea nu antrena conflicte grave deschise pentru anihilarea concepţiilor şi valorilor precum şi factorilor instituţionali ce le exprimau.

Consensul social, definit ca ansamblu de interese, convingeri, credinţe asupra cărora îşi exprimă acordul segmentele importante şi predominante din societate şi acceptarea diversităţii ca stare naturală a comunităţii au pornit în primul rând cu acceptarea ideii de diversitate şi cu abandonarea treptată a ideii că specificul individului, subiectivitatea sa ar căpăta o poziţie supraordonată subiectivităţii semenului său. Prin acest mecanism, a cărui înţelegere şi acceptare generală a durat extrem de mult în istoria civilizaţiei umane, s-a ajuns la ideea de pluralism, din punct de vedere conceptual desemnează tocmai diversitatea privită în unitatea sa.

Apariţia conceptului de pluralism şi crearea unei adevărate structuri de exprimare şi garantare a acesteia s-au produs în condiţiile social-politice ale sfârşitului primului război mondial când concepţia, "statului-jandarm" a fost părăsită în avantajul statului monist, caracterizat, îndeosebi, prin concentrarea şi centralizarea puterii, precum şi prin extinderea controlului său asupra tuturor sferelor vieţii comunitare. Ca reacţie la acest tip de stat a apărut curentul pluralismului, care are la baza sa multiplicitatea centrelor de interese generate de afirmarea societăţii civile şi descentralizarea puterii. În concepţia susţinătorilor pluralismului, statul nu poate fi unicul agent al deciziei politice, un rol esenţial, cel puţin în influenţarea procesului de adoptare a acesteia, avându-l partidele, asociaţiile, ligile, biserica, ş.a. De aceea, susţinătorii pluralismului au opus statului diversitatea grupurilor de interese autonome a organizaţiilor sociale neguvernamentale şi asociaţiilor şi existenţa lor separată de voinţa statului.

Pluralismul nu se opune diversităţii, ci dimpotrivă o presupune şi se bazează pe aceasta, lipsa diversităţii de interese, valori, programe politice, de concepţii şi valori filozofice, etice, religioase ş.a.m.d., însemnând şi lipsa pluralismului. Pluralismul face din diversitate un concept şi practică a existenţei sociale organizate şi echilibrate, orientate spre realizarea a ceea ce se denumeşte Binele comun.

Pluralismul porneşte de la diversitate dar înlătură antagonismul, diferenţele ireductibile pe care aceasta le generează, cel puţin teoretic. În acest fel, pluralismul conferă funcţionalitate socială practică diversităţii, în afara căreia individul în parte şi colectivitatea în ansamblul ei ar fi o masă informă, supuşi unui conflict continuu pentru supremaţie.

Din acest punct de vedere se poate spune fără teama de a greşi că pluralismul introduce în viaţa socială, care îşi păstrează intactă diversitatea, ideea de consens. Consensul devine operaţional prin mecanisme politice, economice, sociale, religioase şi etice gestionate deopotrivă de autorităţile de guvernare, cât şi de societatea civilă, în cadrul unui joc politic care poate fi denumit în epoca modernă prin termenul de democraţie.

Ideea diversităţii factorilor care compun societatea şi modul în care aceştia înrâuresc viaţa socială şi formele de guvernare a unei colectivităţi sociale a preocupat pe gânditorii şi analiştii politici din cele mai vechi timpuri. Rămâne celebră în acest sens surprinderea diversităţii de interese în plan social şi politic (inclusiv identificarea unor forme de guvernământ diverse, fiecare având un anumit specific) de către Aristotel. Acesta aprecia că "ceea ce face să fie mai multe forme de constituţiuni, este tocmai mulţimea elementelor care alcătuiesc totdeauna un Stat. Mai întâi, orice Stat se compune din familii, după cum se poate vedea pe urmă în această mulţime de oameni, bogaţi, ca şi printre săraci, unii posedă arme, alţii n-au arme. Poporul în jos, se împarte în agricultori, negustori, meseriaşi". Referindu-se la stat, Aristotel releva, de asemenea, că "statul din natura sa este ceva multiplu", fiind constituit dintr-o multitudine de familii şi de oameni. În privinţa acestora, Aristotel spunea că "nu se cere numai un număr oarecare de cetăţeni ca să existe un stat, ci un număr de cetăţeni specific deosebiţi, căci un stat nu se formează din indivizi asemănători".

Concluzia la care ajunge Aristotel constă în faptul că "speciile de Constituţiune trebuie să fie, în mod cu totul necesar, tot aşa de diverse, precum sunt şi aceste părţi între ele, după speciile lor diferite. Constituţiunea nu este altceva decât separaţiunea regulată a puterii, care se împarte totdeauna între asociaţi, fie potrivit cu însemnătatea lor particulară, fie potrivit oarecărui principiu de egalitate obştească; că adică se poate face o parte bogaţilor, o parte săracilor, sau a li se da drepturi comune. Astfel Constituţiunile de superioritate şi de diferenţă între părţile Statului".

Societatea modernă a deschis un câmp extrem de larg de manifestare adversităţii sub forma pluralismului: pluralismul politic, sindical, religios, ideologic, cultural, ş.a. Fiecare dintre aceste categorii de pluralism are un conţinut şi fizionomie aparte, inconfundabile. Între formele diverse de pluralism în principiu o separaţie netă, până la un punct conlucrează unul cu celălalt, într-o reţea de parteneriat social care are ca punct cardinal şi scop realizarea Binelui comun şi asigurarea demnităţii şi personalităţii individului ca cetăţean al Cetăţii.

Nici una dintre formele de pluralism enunţate - care pot fi instituţionalizate şi structurale pe modele de valori - nu este ostilă celeilalte. Fiecare are un câmp propriu de exprimare şi manifestare.

Ideea de pluralism coboară însă din planul instituţional şi axiologic macro-structural la nivelul unei culturi pluraliste a fiecărui individ. Pluralismul instituţional nu este suficient pentru victoria pluralismului ca principiu, fără generalizarea unei mentalităţi şi a unui comportament uman de tip pluralist, atât la nivel de grup, cât şi la nivelul mentalităţii şi comportamentului fiecărui individ.

Pluralismul exclude în societatea contemporană antagonismele, confruntarea, ceea ce nu înseamnă nicidecum că forţele şi instituţiile pluraliste nu se află în competiţie. Competiţia se desfăşoară în cadrul intern al fiecărei specii de pluralism, după reguli bine stabilite. De pildă, în cadrul pluralismului politic competiţia structurează forţele politice reprezentate la nivel parlamentar între majoritate şi opoziţie. Competiţia între acestea presupune compromisul, negocierea, regula majorităţii, forme instituţionalizate de exprimare a opoziţiei.

Pluralitatea forţelor politice nu înseamnă separarea lor absolută, lipsa de dialog şi intoleranţa, sau dimpotrivă, competiţia violentă, acerbă, lupta pentru cucerirea puterii prin orice mijloace, pentru lichidarea adversarilor. O asemenea schemă a jocului politic pentru întâietate la guvernare ar fi aberantă şi ar echivala printr-un analogism, cu revenire la "starea naturală" a conflictului fizic între forţe competitive, care ar urmări ca unic ţel înlăturarea adversarului mai slab şi împiedicarea sa pentru totdeauna de a participa la exercitarea puterii.

O condiţie esenţială şi, totodată, un suport al instituţiilor pluraliste îl constituie legitimitatea acestora, sprijinul de care se bucură din partea susţinătorilor (în speţă a electoratului).

 

2. Fundamentele filozofice, sociologice şi politologice ale pluralismului

 

Pluralismul, în special pluralismul politic, presupune o comunitate umană având o organizare socială bazată pe interese stratificate, bine conturate, şi, totodată, o anumită organizare statală. Aceste două cerinţe sunt esenţiale îndeosebi pentru existenţa pluralismului politic. Lipsa intereselor sociale distincte şi eventual concurente face inutilă pe de o parte apariţia instrumentelor prin care acestea urmează a fi exprimate şi susţinute, iar pe de altă parte, a metodelor şi formelor de mediere între ele. Existenţa statului oferă posibilitatea de instituţionalizare, de structurare funcţională a factorilor politici autonomi care promovează pluralitatea de interese, precum şi a formelor de stabilire a unui consens între acestea.

Formele de pluralism politic devin operabile doar în mediul statal care, totodată, stimulează reprezentarea populaţiei sau a anumitor segmente ale acesteia în structurile de guvernare.

La baza temeiului filozofic al pluralismului stă însăşi ideea de libertate a individului în sens politic, aşa cum o concepea Montesquieu. Într-o societate pluralistă, bazată funciar, între altele pe toleranţă individul este respectat deopotrivă de stat, cât şi de organizaţiile sociale sau care promovează interese divergente cu ale sale. De asemenea, individul este liber să se asocieze cu alţii şi să promoveze în grup interesele lor comune.

Libertatea individuală cât şi cea colectivă a întregii comunităţi nu este opusă autorităţii şi ordinei instituite de stat. Ideea de libertate individuală nu poate fi asimilată cu formula "cetăţeanul împotriva puterii". În orice colectivitate umană organizată politic este nevoie de ordine (inclusiv de constrângere ca modalitate extremă de impunere a acesteia) pentru a se înlătura liberul arbitru al fiecăruia şi a se garanta libertatea politică a întregii colectivităţi.

Societatea umană însumează şi sintetizează interese şi valori distincte autonomizate la diferite niveluri ale acesteia.

Pluralitatea de interese sociale, de valori morale, politice, culturale ş.a. legitimează prin practici democratice însăşi puterea politică care situează în centrul său valorile fundamentale ale individului. În concordanţă cu această concepţie, proprie civilizaţiei occidentale, fiecare individ trebuie să fie considerat ca un centru de iniţiative şi deţinătorul unei responsabilităţi directe pentru gestionarea treburilor Cetăţii.

Această idee generoasă o regăsim chiar şi în filozofia antică grecească. Aristotel, de pildă, susţinea că "dacă toţi cetăţenii nu pot fi la putere, trebuie oricum să treacă toţi la putere, fie pentru un an, fie pe o altă perioadă sau după un alt sistem, în modul acesta are loc (orânduirea), că toţi guvernează. În acest fel s-a conturat concepţia asupra "cetăţeanului-magistrat".

Într-o societate pluralistă raporturile între stat (Cetate) şi individ nu sunt simple raporturi de autoritate căreia cetăţeanul este sortit să i se supună. Autorităţii i se opune într-un plan glisant libertatea individului. Este vorba de libertatea naturală a omului, concepută ca un drept imprescriptibil al acestuia. Pentru a fi liber politic, individul trebuie să se supună autorităţii statului, renunţând la o parte din propria libertate, care constituie esenţa diversităţii existente în colectivităţile umane. Beneficiind de libertate politică într-o societate întemeiată pe pacea socială, cetăţeanul continuă să se manifeste ca individualitate, să aibă concepţii, opinii şi convingeri proprii, pe care este liber să le exprime într-un cadru pluralist instituţionalizat de stat. Tot statul stabileşte pe căi democratice principiile şi regulile de funcţionare ale structurilor pluraliste. Pluralismul presupune dreptul individului şi al grupurilor sociale să conteste în permanenţă autoritatea statală. Este vorba de o acţiune organizată, concertată şi desfăşurată îndeosebi de opoziţie. În societăţile pluraliste puterea de stat îşi pierde atributele sale de forţă de constrângere şi dominaţie, de aparat represiv; în schimb, se îmbogăţesc şi se diversifică atributele autorităţii statale bazate pe lege, adoptată de un Parlament pluralist şi reprezentativ, precum şi pe atragerea societăţii civile la procesul decizional.

Reflecţie a teoriei şi practicii politice bazată pe respectarea spectrului axiologic al fiinţei umane, în societatea democratică s-a creat un model de raporturi între stat şi cetăţean, bazate pe tripticul Dominaţie, autoritate, Constrângere, pe de o parte şi Contestare pe de altă parte. Potrivit acestui model, individul are un drept natural de a contesta decizia autorităţilor statale care îi afectează statutul recunoscut prin Constituţie sau prin diferite legi speciale.

Pe un plan mai general, există un raport între autoritate (majoritate) pe de o parte şi contestare (opoziţie) pe de altă parte. Acest tip de raport apare cu precădere la nivel parlamentar.

Configuraţia politică a Parlamentului - ca expresie a pluralismului organizaţiilor care aspiră la exercitarea puterii (partidele politice) şi atragerea în forme cât mai diverse a societăţii civile la procesul de guvernare ridică problema legitimităţii instituirii puterii de stat (potestas sau auctoritas).

Tocmai de aceea, fundamentul filozofic al pluralismului îşi găseşte, de asemenea, explicaţia în teoria potrivit căreia puterea politică (potentia) îşi are originea în voinţa colectivităţii, care investeşte pe Guvernant cu atribute de putere, după care se supune autorităţilor astfel instituite. În acest fel, puterea politică exercitată de organele de stat este legitimă în substanţa sa, iar formele de exercitare a puterilor vor fi în aceeaşi măsură legitime.

Cum colectivitatea se compune dintr-un ansamblu de indivizi cu interese specifice, transmiterea de către aceştia a exerciţiului puterii politice şi controlul lor periodic, prin proceduri electorale asupra modului în care puterea (auctoritas este înfăptuită, se află la baza constituirii şi funcţionării societăţii democratice care are şi apără ca valoare fundamentală individul.

De aceea afirmarea plenară şi apărarea personalităţii umane, a libertăţii individului şi responsabilitatea acestuia pentru interesele Cetăţii au format de la sfârşitul secolului al XVIII-lea unul dintre fundamentele sistemelor constituţionale occidentale. Apărarea individului ca fiinţă socială (zoon politicon), asigurarea libertăţii şi demnităţii sale, ocrotirea proprietăţii, crearea unui cadru propice pentru manifestarea iniţiativei sale nu au fost posibile fără intervenţia unor corpuri intermediare între Guvernant şi indivizi, care să le reprezinte interesele şi aşteptările sociale, economice, politice, culturale ş.a.m.d. Unele dintre organismele care s-au interpus între Guvernant şi cei conduşi, fiind formate chiar din aceştia prin libera asociere, au fost partidele politice.

Fundamentele teoretice ale sistemului politic occidental, la care se adaugă, între altele, norme ale moralei şi religiei creştine se află, totodată, la baza societăţii democratice, or societatea democratică nu poate exista fără garantarea pluralismului politic. În lipsa acestuia nu este posibilă democraţia reprezentativă, pentru că inexistenţa partidelor politice împiedică exprimarea şi valorificarea diversităţii de interese existente în societate.

Societatea democratică este fondată pe ideea garantării drepturilor şi libertăţilor individului şi, totodată, pe încrederea sa deplină în individ care, la rândul său, este responsabil pentru apărarea şi progresul societăţii democratice, a statului de drept, pentru realizarea Binelui comun.

În această concepţie se porneşte de la teza susţinută de John Locke în celebra sa lucrare "Concerning Civil Government. Second Essay", în care defineşte condiţia naturală a oamenilor ca o stare în care aceştia sunt perfect liberi să-şi ordoneze acţiunile, să dispună de bunurile şi de persoana lor, după cum cred ei de cuviinţă. Într-o astfel de stare "de la fiecare individ se aşteaptă nu numai să se conserve pe sine şi să nu abandoneze de bunăvoie mediul în care vieţuieşte, ci, de asemenea, în măsura în care este posibil şi de fiecare dată când propria sa conservare nu este în joc, să vegheze la cea a restului umanităţii".

În concepţia lui Locke, pentru a înţelege corect puterea politică şi pentru a-i stabili filiaţia (de la origine) trebuie să analizăm care este starea naturală a tuturor oamenilor, şi anume o stare de libertate deplină a tuturor acţiunilor lor şi libertatea deplină de a dispune bunurile pe care le posedă şi de propria persoană, aşa cum consideră, în limitele legilor naturii, fără a cere permisiunea şi fără a depinde de voinţa altei persoane.

De asemenea, spune Locke, starea naturală este una de egalitate, în care toate puterile şi jurisdicţia este reciprocă, nici un om neavând mai multă putere sau drept de reglementare, neexistând nimic mai evident decât faptul că fiinţele din aceeaşi specie şi regn, născute pentru a beneficia de aceleaşi avantaje ale naturii în totalitatea lor şi pentru a uza de aceleaşi facultăţi trebuie, de asemenea, să fie egale una în raport cu cealaltă, fără raporturi de subordonare sau supunere, cu excepţia cazului când domnul şi stăpânul lor, al tuturor, i-ar plasa pe unul deasupra celuilalt printr-o declaraţie manifestată a voinţei sale şi i-ar conferi celui dintâi, printr-o nominalizare evidentă şi clară, un drept indubitabil la dominaţie şi suveranitate.

Se poate comenta că prin natura sa statul contemporan (societatea democratică) are la bază exprimarea în forme instituţionalizate şi organizat a diversităţii intereselor, ideilor şi concepţiilor aparţinând unei pluralităţi de indivizi uniţi în jurul ideii de consens ca unică alternativă de convieţuire în comun. Consensul se construieşte pe ideea de democraţie pluralistă în care fiecare grup politic exprimând interese şi aşteptări specifice are condiţii egale de afirmare în viaţa publică, preponderenţa unuia sau a altuia în plan politic depinzând exclusiv de sprijinul electoratului.

Aparent, între rolul statului de a asigura conducerea unitară, centralizată a vieţii publice şi ideea de pluralism ar exista un conflict, întrucât teoretic, pluralismul însemnând ansamblul de diversităţi potenţial conflictuale, ameninţă unitatea statală, fiecare tip de pluralism tinzând spre autonomie. De aceea, statul nu trebuie să fetişizeze ideea de autonomizare a grupurilor sociale, prin pluralitatea (diversitatea) intereselor acestora, ci să creeze un cadru legal corespunzător funcţionării acestora, în concordanţă cu valorile şi interesele generale ocrotite constituţional.

Cu cât gradul de diversitate al organizaţiilor sociale autonome este mai ridicat, cu atât statul este mai neputincios să aplaneze, în interesul general, conflictele între grupurile pluraliste. În acest sens, se poate afirma că pluralismul exprimă prin esenţa sa o concepţie liberală prin faptul că acesta face legătura între social (ansamblu de diversităţi cu potenţial conflictual) şi politică, care asigură medierea diversităţilor, consensul şi, în acest fel, autonomia conducerii centralizate cu respectarea, însă, a intereselor pluraliste prin intermediul practicilor democratice.

Tocmai de aceea, este propriu democraţiei de a limita prin drept tentaţia statului de a acţiona discreţionar, această limitare permiţând întemeierea caracterului specific al activităţilor economice, culturale şi ştiinţifice în raport cu activitatea politică şi astfel de a asigura distincţia între societatea civilă şi stat.

Este, de asemenea, propriu democraţiei de a limita până la un hotar dezirabil societăţii şi cerinţelor păcii sociale, autonomia fiecărui grup social care promovează un interes propriu. Acesta este şi motivul pentru care înfiinţarea partidelor politice, a sindicatelor, ori a diferitelor organizaţii neguvernamentale este liberă, dar se face potrivit unei legislaţii speciale. Totodată, activitatea acestora trebuie să fie conformă principiilor şi prevederilor constituţionale şi legale sub sancţiunea dizolvării lor. Se creează în acest mod o armonizare între stat şi componentele societăţii civile, fiecare dintre acestea fiind purtătoare ale unei diversităţi distincte de interese.

Fundamentul liberal al pluralismului relevă un dublu aspect: autonomia societăţii civile este cu atât mai bine asigurată cu cât sunt mai funcţionale pârghiile imposibilităţii asimilării ei de către stat, completată cu interdicţia ca statul să transpună politica sa într-un pur fenomen de putere îndreptat împotriva societăţii. Pluralismul trebuie, prin urmare, extins în sfera politicii, în sensul coexistenţei mai multor factori politici aflaţi în raporturi de interacţiune, care să împiedice tentaţia totalitară a statului controlată de o singură persoană sau de un unic centru de putere. Separat de societate, pluralismul trebuie - în concepţia liberală - să se situeze sub supravegherea societăţii. Rezultă concluzia că dacă democraţia se întemeiază pe individualism, care este vulnerabil datorită multitudinii de interese pe care le generează acesta, democraţia presupune în aceeaşi măsură lipsa caracterului discreţionar al statului şi deschiderea acestuia spre cerinţele diverse ale societăţii civile.

Accepţiunea liberală a pluralismului relevă că este dificil să stabileşti o distincţie completă între socialul compus din diversităţi contradictorii, aflate în stare conflictuală sau de toleranţă reciprocă şi politică. Prin intermediul instrumentelor politicii, disparităţile între diferite diversităţi se estompează, deşi acestea se menţin şi constituie într-un fel motorul progresului social în măsura în care programele politice ale unor anumite entităţi politice primesc adeziunea majoritară a electoratului şi în final dovedesc că răspund aşteptărilor sale sociale.

În concepţia liberală cetăţeanul are dreptul să pretindă autorităţilor investite cu putere să fie preocupate de asigurarea drepturilor şi intereselor sale legitime sunt încălcate arbitrar de administraţia publică, să aibă garantat un drept de regres prin justiţie împotriva autorităţilor publice care i-a nesocotit sau i-a încălcat drepturile respective, precum şi dreptul la repararea pagubei ce i s-a produs.

Documente şi acte internaţionale în domeniul drepturilor omului ocrotesc statutul individului potrivit concepţiei liberale şi principiilor democraţiei constituţionale, dar prevăd în acelaşi timp dreptul statului ca în circumstanţe speciale şi pe o durată limitată să limiteze exerciţiul drepturilor şi libertăţilor cetăţeneşti.

Din perspectiva sociologică, pluralismul se poate explica prin diversitatea claselor şi categoriilor sociale, a unor grupuri de interese reprezentând anumite colectivităţi socio-profesionale. Exegeţii doctrinei sociologice a pluralismului pornesc de la conflictul latent existent între grupuri compacte de indivizi uniţi prin interese comune, categoriale, susţinute, promovate şi difuzate de organisme instituţionalizate, de structuri de tip pluralist.

Toate teoriile sociologice care încearcă să explice apariţia şi existenţa pluralismului ca doctrină, pornesc de la caracterul obiectiv al diversităţii viţii sociale, care creează chiar prin esenţa sa starea conflictuală. Cum această stare conflictuală este deopotrivă primejdioasă pentru toate grupurile sociale divergente şi pentru colectivitate în întregul ei, apare ideea de consens social, prin aplanarea punctelor ireductibil conflictuale şi afirmarea competiţiei pe baze juridice egale pentru asigurarea unui Bine comun, dezirabil în egală măsură tuturor.

Tocmai de aceea guvernarea, care presupune realizarea consensului (fără anihilarea diversităţii, ci dimpotrivă întemeiat pe aceasta) este separată de societate, care reprezintă câmpul liber al înfruntărilor între diferite grupuri purtătoare a unei diversităţi de interese şi concepţii, filozofice, economice, politice, religioase, etice, ş.a. Dacă în plan social înfruntările de poziţii divergente nu pot fi evitate, în plan politic, ele sunt circumscrise într-un cadru legal general acceptat, dincolo de care înfruntarea devine ilegitimă şi trebuie sancţionată ca atare de stat.

Din perspectiva politologiei pluralismului politic desemnează atât o mentalitate cât şi o acţiune politică şi, totodată, un ansamblu coerent structurat şi instituţionalizat în care se desfăşoară - în limitele jocului democratic - competiţia pentru cucerirea şi exercitarea puterii politice într-o societate dată. În cadrul doctrinelor politologice despre pluralism, accentul se pune pe instrumentele de realizare a consensului între diferitele forţe politice cu o anumită pondere socială.

În societatea pluralistă puterea politică (potestas9 este disputată dar nu în forme violente, ale luptei de clasă, ci prin pacea civilă, prin mijloace şi modalităţi democratice, prin instrumente electorale. În acest fel, legitimitatea socială a diversităţii de concepţii, interese ş.a. se converteşte într-o legitimitate politică conferită partidelor prin susţinere electorală.

Pe acest model apare întregul aparat de guvernare care reflectă fidel pluralismul forţelor legitimate electoral, în aşa fel încât pluralismului din viaţa socială îi corespunde nu numai pluralitatea structurilor de putere - expresie a principiului separaţiei puterilor - , ci şi configuraţia politică a acestora, adică grupurile parlamentare constituite în cadrul forului legislativ şi guvernele care pot fi monocolore (chiar şi guvernele minoritare) sau bazate pe coaliţii, corespunzătoare coaliţiilor parlamentare.

La baza unei vieţi politice democratice stă aşadar, pluralismul politic consolidat prin scrutinul electoral şi mecanismele sau procesele de reprezentare.

Datorită acestui fapt, pluralismul politic este o premiză a funcţionării sistemului reprezentativ. Victoria acestuia asociată cu afirmarea suveranităţii poporului, în dauna puterii absolute a monarhului, au ca rezultat multiplicarea puterii în funcţie de numărul şi ponderea partidelor parlamentare. Departe de a se afla într-o criză de sistem, reprezentativitatea rămâne şi pentru viitor singura alternativă de schimbare a clasei politice pe cale paşnică, fără violenţă, cu respectarea unor proceduri care permit exprimarea voinţei suverane a naţiunii. Astfel, clasa politică se transformă în elită politică, care mai devreme sau mai târziu se va crampona natural de putere. În aceste condiţii, pluralismul (partidele politice) conservă în permanenţă calea democratică a accesului la putere prin sufragiu electoral.

Într-o analiză politologică a pluralismului, întrebarea care persistă este legitimizarea forţelor pluraliste. Aceasta este o condiţie materială şi formală a existenţei unei forţe politice care pretinde că reprezintă anumite interese şi oferă strategii de realizare a acestora. Pluralismul aşează la baza funcţionării regimului politic problema legitimităţii puterii sub toate aspectele sale: cucerirea, menţinerea şi exercitarea acesteia.

Statul însuşi este rezultatul funcţionalităţii pluralismului asociat cu principiul reprezentării. Din perspectiva politologică, pluralismul nu se rezumă însă la stat, ci este prezent, totodată, la nivelul societăţii civile (pluralismul sindical, cultural, religios, etc.). Situarea principiului pluralismului la baza funcţionării autorităţilor statale nu împiedică conducerea centralizată a statului, cu rolul său predominant în gestionarea societăţii, fără a se nega faptul că fiecare grup de interese este măcar potenţial o sursă de putere aflată în competiţie cu celelalte grupuri.

Statul are aici rolul de a media între interesele diferite ale organizaţiilor sociale legitimate electoral, ca şi între diferite centre de influenţă ale societăţii civile şi de a lua în consecinţă decizii obligatorii întemeiate pe autoritatea sa. Nu este însă vorba de o centralizare strictă, absolutizată a puterii şi de difuzarea ei dintr-un centru unic.

În societăţile democratice pluraliste puterea este dispersată ca o reacţie a pluralismului politic la monis, adică la un unic centru de putere. În felul acesta şi puterea îşi diminuează calitatea sa de dominaţie asupra individului, amplificând în schimb confluenţa intereselor pe obiective generale, naţionale. Dispersarea puterii se face tocmai ca efect al mecanismelor pluraliste care permit reprezentarea unei multitudini de interese aparţinând unor categorii sociale distincte. Aceasta şi face ca puterea de stat (auctoritas) să fie legitimă, întrucât instituţiile în care aceasta se obiectivează sunt desemnate prin sufragiu electoral, exprimat liber şi periodic. Legitimitatea puterii apare astfel din consensul intervenit între electorat şi stat şi se menţine în procesul de guvernare prin mecanisme specifice, cum ar fi: negocieri, alianţe, compromis, dialog. Acesta este şi motivul pentru care într-o lucrare mai veche Robert Dahl sublinia că guvernările legitime se caracterizează prin aceea că asigură condiţiile pentru o largă participare populară, precum şi o anumită regularitate procedurală, îndeosebi prevederi referitoare la conducerea de către cei ce reprezintă îndeosebi prevederi referitoare la conducerea de către cei ce reprezintă majoritatea, respectarea drepturilor minorităţii, responsabilitatea în cadrul alegerilor desfăşurate cu o anumită periodicitate.

În condiţiile societăţii moderne centralizarea puterii apare ca un non-sens, fiind chiar o frână a unei conduceri eficiente, flexibile, care să ţină seama de realităţile şi aşteptările sociale. Deconcentrarea şi descentralizarea serviciilor publice la nivel local, precum şi autonomia locală sunt modalităţi de descongestionare sau descentralizare a conducerii centrale şi de afirmare a intereselor locale. Structurile locale de putere (prefectul, primarul, consiliile locale) se formează ca şi în cazul organismelor de suveranitate naţională, ca rezultat al afirmării pluralismului politic în competiţia electorală.

Pluralismul politic este susţinut în epoca contemporană ca o cerinţă obiectiv necesară de către întreaga paletă de programe şi doctrine ideologice. Partide de orientare creştină, socialiste, social-democrate, conservatoare văd în pluralismul politic motorul jocului politic democratic, sursa şi mijlocul de promovare a intereselor lor specifice. Cerinţa garantării pluralismului în toate speciile sale şi, în special, a pluralismului politic este, de asemenea, subliniată într-o formă sau alta în documente şi instrumente internaţionale cu vocaţie universală sau regională.

 

3. Fundamentele constituţionale ale pluralismului

În condiţiile în care unul dintre fundamentele teoretice ale sistemelor constituţionale contemporane îl constituie concepţia despre om ca fiinţă socială, se înţelege că drepturile şi libertăţile cetăţeneşti, exprimând o diversitate de interese omologate şi convenite social, trebuie să fie garantate şi ocrotite prin Legea supremă în stat - Constituţia, iar cetăţenii să aibă un drept de regres împotriva statului, în cazul în care drepturile şi interesele lor legitime sunt încălcate de autorităţi publice.

Constituţia consacră autonomia (convenită social) a cetăţeanului faţă de stat şi totodată răspunderea acestuia faţă de Binele comun, faţă de stat. Nu este vorba de o autonomie absolută, de o independenţă strictă a cetăţeanului faţă de stat, dar nici de o responsabilitate exclusivă a individului faţă de putere.

Statul se angajează prin Constituţie să respecte drepturile şi libertăţile cetăţeneşti - inclusiv dreptul de asociere, precum şi libertatea cuvântului, a convingerilor şi opiniilor, ceea ce semnifică practic exprimarea diversităţii, dar şi consensul, pacea socială realizată de putere.

Constituţia României stabileşte în art.8 alin.1 că pluralismul în societatea românească este o condiţie şi o garanţie a democraţiei constituţionale. 

În prezent, sistemele constituţionale occidentale sunt indisolubil legate de democraţie şi pluralism, bazate, după unii autori, pe următoarele valori primordiale:

a) soluţionarea pe cale paşnică, prin dialog, a disputelor de ordin politic, economic, ideologic ş.a. între forţele politice şi sociale, între stat şi cetăţeni şi realizarea pe această cale a consensului şi echilibrului social;

b) asigurarea pe o cale neviolentă, într-o societate aflată într-o continuă şi dinamică transformare (ca proces istoric obiectiv), a unor schimbări de natură social-politică, economică, ş.a., impuse de progresul general al societăţii respective. Este esenţial ca aceste schimbări să fie în beneficiul întregii colectivităţi;

c) succesiunea guvernanţilor la conducerea societăţii în funcţie de voinţa majorităţii electoratului, exprimată prin alegeri libere şi periodice la care au posibilitatea de a propune candidaţi, în condiţiile de egalitate, toate partidele politice legal constituite;

d) minimum de represiune socială şi reglementarea prin lege în mod strict a condiţiilor în care forţa represivă a statului poate fi folosită de organismele competente; armata şi poliţia să se afle în slujba naţiunii şi nu a guvernanţilor de moment;

e) dreptul cetăţenilor de a controla activitatea parlamentului şi a executivului şi de a cere prin mecanismele constituţionale schimbarea guvernanţilor sau de a impune prin forţă înlăturarea acestora dacă s-ar face vinovaţi de conducere tiranică;

f) diversitatea, indiferent că este vorba de o diversitate politică, economică, culturală, etnică, ideologică ori religioasă;

g) supremaţia legii. Legea este privită în acest caz ca instrument de exprimare a intereselor fundamentale ale colectivităţii şi a Binelui comun al societăţii respective.

Adesea, acestor valori i se adaugă capacitatea sistemului politic de a integra şi promova, în beneficiul optimizării actului de decizie democratică, a progresului ştiinţific.

Ca fundament al sistemelor constituţionale occidentale, democraţia (politică) pune accentul pe participarea colectivităţii la adoptarea deciziilor ce o privesc sau cel puţin pe influenţarea acestora. Cum societăţile contemporane nu pot asigura exercitarea directă a democraţiei, ca în Grecia antică, s-a optat pentru instituţiile reprezentative.

Statele din Europa Occidentală au perfecţionat sistemul reprezentării intereselor generale ţinând seama de următoarele cerinţe:

a) instituţiile reprezentative să exprime interesele tuturor claselor sau categoriilor sociale;

b) selectarea reprezentanţilor printr-un sistem de selecţie care presupune: stabilirea candidaţilor de către partidele politice şi desemnarea directă şi periodică a acestora de către alegători; cu alte cuvinte, legitimitatea politică a guvernanţilor să fie conferită de popor în funcţie de rezultatele alegerilor generale;

c) recunoaşterea dreptului opoziţiei de a critica deciziile guvernului şi de a întreprinde demersuri pentru schimbarea acestuia pe cale democratică, legală;

d) transparenţa actului de decizie şi controlul opiniei publice asupra activităţii guvernanţilor;

e) largi libertăţi politice acordate cetăţenilor, îndeosebi drepturile electorale şi libertatea de organizare politică şi de asociere;

f) respectarea strictă a legilor;

g) exercitarea puterii politice ca o funcţie socială (puterea se exercită exclusiv în interesul guvernanţilor);

h) asigurarea unei solide culturi politice, nu numai în înţelesul dobândirii de către cetăţean a unui sumum de cunoştinţe despre guvernarea democratică, ci, îndeosebi în înţelesul însuşirii de către acesta a normelor de comportament democratic, precum egalitatea, dialogul, respectarea opiniilor adversarului politic, compromisul, acceptarea opiniei majorităţii, exprimarea liberă a protestului, accesul la informaţiei, ş.a.

Toate aceste cerinţe sunt pe deplin satisfăcute şi asigurate printr-o îndelungată tradiţie democratică de către statele occidentale.

Ca fenomen sociologic, pluralismul politic este indisolubil legat de societatea occidentală şi constă în confruntarea liberă, în lupta electorală pentru cucerirea şi exercitarea puterii între partidele şi formaţiunile politice. Într-un sens general, pluralismul politic înseamnă libertatea de a-ţi exprima de pe poziţiile unei platforme sau ale unui program politic coerent structurat, sau ale unei structuri organizatorice cu caracter de partid, opiniile privind orice aspecte ale vieţii sociale. Din punct de vedere constituţional, esenţa pluralismului politic constă în existenţa mai multor partide sau formaţiuni politice ce-şi dispută voturile electoratului, fiecare dintre acestea având la dispoziţie condiţii egale de desfăşurare a campaniei electorale, precum şi în stabilirea unui statut al opoziţiei care garantează partidelor care au pierdut alegerile sau care dispun de mai puţine mandate în parlament să-şi exprime liber poziţia, chiar în confruntare cu partidul sau coaliţia guvernamentală, ca şi cu partidul care deţine majoritatea parlamentară. În cadrul pluralismului politic, lupta dintre partide este o luptă între programe politice, între ideologii din care sunt excluse instrumente guvernamentale, metode represive, de comandă, manipularea electoratului, abuzurile, etc.

În afara acestui tip de pluralism, există pluralismul sindical, pluralismul cultural, confesional etnic, ş.a.m.d.; aceste categorii de pluralism, la care se pot adăuga, fireşte şi multe altele, fără a vulgariza nicidecum conceptul ştiinţific de pluralism, nu au însă neapărat o relevanţă pe planul dreptului constituţional.

Pentru sistemul constituţional al unui stat are relevanţă, în primul rând, pluralismul politic, deoarece acesta este un element fundamental al procesului de cucerire şi exercitare a puterii, de conducere socială.

În sens restrâns, pluralismul politic ca fenomen este sinonim cu existenţa şi funcţionarea în condiţii de egalitate juridică a mai multor partide ce îşi dispută, aşa cum am arătat deja, adeziunea electoratului şi, în funcţie de aceasta, accesul la procedeul de exercitare a puterii. Iată de ce profesorul Georges Burdeau nota că în ceea ce priveşte partidele politice, trebuie subliniat că existenţa, numărul, structura şi scopurile acestora afectează normele constituţionale şi instituţiile politice într-o manieră semnificativă. Opusul pluralismului politic, în sensul restrâns al conceptului, este sistemul partidului unic, în care puterea este concentrată la un pol al societăţii şi se exercită cu precădere prin constrângere şi în care se instituie o doctrină şi o ideologie dominante. Într-o societate construită pe modelul partidului unic, însăşi dreptul la asociere este afectat de vreme ce singura modalitate şi "libertate" de a te asocia din punct de vedere politic este circumscrisă la un partid unic, a cărui ideologie şi disciplină cvasicazonă convertesc conştiinţa individului la un sumum de precepte şi adevăruri prefabricate, acceptate din teamă sau din instinctul primar de conservare transpus în plan social.

Istoria recentă a civilizaţiei umane relevă importanţa idealurilor perene ale democraţiei - libertatea, egalitatea, suveranitatea poporului şi participarea sa la guvernare, pluralismul politic şi ideologic ş.a. Toţi conducătorii de state, inclusiv cei ai unor state socialiste, au proslăvit, chiar într-o formă atrăgătoare, cel puţin unele dintre aceste idealuri. Practica socială arată însă că nu este suficient să proclami formal concepte-cheie ale unei anumite filozofii politice ci să construieşti instrumentele aplicării acesteia. Este un adevăr ce nu mai trebuie demonstrat că ceea ce face ca un sistem de guvernare să fie apreciat ca democratic nu sunt numai conceptele pe care se bazează sau valorile pe care le promovează, ci modul cum funcţionează acel sistem şi cum este receptat în conştiinţa socială a celor guvernaţi.

În societăţile pluraliste cetăţenii au dreptul de a avea şi susţine opinii diferite nu numai în ceea ce priveşte gestionarea curentă a problemelor de interes public, dar şi asupra modului de organizare a societăţii şi de funcţionare a regimului politic. Acest drept se poate exercita oricând, nu numai cu prilejul campaniilor electorale.

Tocmai de aceea Constituţiile statelor democratice reglementează cadrul general de organizare şi funcţionare a partidelor politice. În acest sens, Constituţia României prevede în art. 8 alin. 2 că partidele politice se constituie şi îşi desfăşoară activitatea în condiţiile legii. Ele contribuie la definirea şi la exprimarea voinţei politice a cetăţenilor, respectând suveranitatea naţională, integritatea teritorială, ordinea de drept şi principiile democraţiei.

Deşi Constituţia garantează pluralismul politic şi stabileşte libertatea de înfiinţare, în condiţiile legii, a partidelor politice, ea prevede că acele partide sau organizaţii care, prin scopurile ori prin activitatea lor, militează împotriva pluralismului politic, a principiilor statului de drept ori a suveranităţii, a integrităţii sau a independenţei României sunt neconstituţionale. Ca atare, acestea pot fi declarate prin Deciziei a Curţii Constituţionale ca fiind neconstituţionale.

 

4. Garanţiile pluralismului politic

Pornind de la premisa că pluralismul politic este o condiţie indispensabilă pentru democraţia constituţională, fie că este perceput ca mecanism al funcţionării sistemului politic sau ca un ansamblu de norme şi practici de structurare instituţională a acestuia, constituţiile statelor lumii l-au prevăzut ca unul dintre principiile generale ale organizării statale. Constituţia României prevede în acest sens în art. 8 alin. 1 că pluralismul în societatea românească este o condiţie şi o garantare a democraţiei constituţionale. Texte similare conţin şi alte constituţii.

Valoarea excepţională acordată de Constituant pluralismului, în ciuda criticilor ce i s-au adus de către unii teoreticieni, pe motiv că încurajează elitele şi dispersează în mod exagerat procesul de decizie prin multiplicarea grupurilor de interese în dauna unei guvernări de tip monist, arată că fără acceptarea şi garantarea pluralismului, printr-o multitudine de forme, se deschide calea totalitarismului.

Garanţiile pluralismului sunt deopotrivă juridice, politice şi economice. Dintre acestea evidenţiem în mod special:

a) înscrierea principiului pluralismului în Constituţiile statelor – modalitate prin care i se imprimă o valoare de normă constituţională, superioară oricărei alte norme juridice cuprinsă în legi speciale;

b) garantarea înfiinţării libere a partidelor politice şi a altor asociaţii şi stabilirea unui tratament juridic egal administrat acestora de către stat, cu condiţia ca acestea să se fi înregistrat în mod legal la autorităţile competente şi să desfăşoare o activitate în conformitate cu dispoziţiile constituţionale şi legale;

c) garantarea constituţională a dreptului de asociere a cetăţenilor;

d) asigurarea prin mijloace constituţionale a libertăţii de gândire şi de exprimare a opiniilor, ca şi a libertăţii credinţelor religioase;

e) garantarea accesului cetăţenilor la justiţie şi a dreptului acestora la apărare, la care se adaugă dreptul persoanei vătămate într-un drept al său de o autoritate publică printr-un act administrativ, de a cere justiţiei recunoaşterea dreptului pretins şi repararea pagubei;

f) independenţa puterii judecătoreşti;

g) garantarea drepturilor electorale şi organizarea periodică a alegerilor libere la nivel local şi naţional, astfel încât instituţiile politice care exercită puterea să fie rezultatul exprimării votului electoratului, legitimitatea lor depinzând de voinţa populară;

h) mecanisme democratice pentru exprimarea opţiunilor politice şi stabilirea unui cod de raporturi la nivel parlamentar între majoritate şi opoziţie, care să permită forţelor politice care au câştigat alegerile să-şi înfăptuiască programele electorale şi, totodată, să garanteze opoziţiei toate instrumentele democratice de a critica guvernul şi de a propune un program propriu, alternativ, de guvernare;

i) acceptarea de către forţele politice a principiului alternanţei la guvernare şi transferul paşnic al puterii, în funcţie de voinţa suveran exprimată a electoratului;

j) instituirea unor forme de control din partea societăţii civile asupra instituţiilor politice care exercită puterea şi transparenţa actului de guvernare;

k) stabilirea unui model de conduită pluralistă la nivel parlamentar şi guvernamental, bazat pe negociere, compromis, dialog, consens şi toleranţă şi respect reciproc între forţele politice şi grupurile de putere legitimate electoral şi civic.

 

5. Rolul şi funcţiile partidelor politice în societăţile pluraliste

A. Rădăcinile istorice ale partidelor politice

Recunoaşterea oficială a suveranităţii poporului şi instituţionalizarea acesteia în importante documente politico-juridice în secolele XVII-XVIII, au constituit primul pas pe calea asigurării participării cetăţenilor la conducerea statului modern. Odată înfăptuită această participare prin sistemul electoral, care a permis desemnarea de către popor a reprezentanţilor săi în parlamentul modern şi, prin aceasta, constituirea unui segment al guvernării prin manifestarea voinţei sale suverane, s-a reforjat – în condiţiile social-istorice noi, superioare, ale secolului trecut – un fenomen sociologic întâlnit în perioada de ascensiune a primelor tipuri de organizare a societăţii sclavagiste şi anume, partidele politice.

Ele au cunoscut iniţial o apreciată înflorire în cadrul democraţiei sclavagiste ateniene şi apoi în timpul Republicii romane, fiind însă vizibile până târziu în amurgul Imperiului Roman de Apus şi ulterior în Bizanţul împăraţilor creştini.

Din punct de vedere istoric, fenomenul asocierii anumitor indivizi în grupuri politice structurate pe anumite interese, pârghii organizatorice, metode de acţiune unitară şi coordonată, se poate confirma cu uşurinţă, recurgându-se la textele clasice ale filozofiei politice a antichităţii. De regulă, în epoca sclavagistă, partidele politice aveau o existenţă efemeră şi erau mai mult sau mai puţin organizate. Corespondentele acestor grupări politice, apărute în perioada de formare a relaţiilor de producţie burgheze şi apoi consolidate după victoria revoluţiilor burgheze întruneau, desigur, unele trăsături categoriale specifice partidelor existente, de pildă, în polisurile greceşti sau ale partidelor ce-şi dispuneau influenţa politică în societatea romană.

Reapărute sporadic şi într-o formă embrionară în Evul Mediu Occidental, amplificate îndeosebi de climatul gravelor conflicte pentru învestitura la tron, între Sfântul Imperiu German şi papalitate, partidele existente în această perioadă au rezultat din desprinderea din anumite familii dinastice, din vârfurile claselor sociale sau din ierarhia Bisericii catolice, a unor lideri care au organizat şi condus anumite colectivităţi sau grupări monarhice, nobiliare, religioase, mai târziu şi socio-profesionale având ca trăsături comune, fie anumite interese sau obiective militare, politice, dinastice sau religioase, fie desfăşurarea coordonată a aceloraşi activităţi productive.

În Evul Mediu formaţiunile respective erau compuse, îndeosebi, dintr-un grup restrâns, adesea ocult, format din exponenţi ai ierarhiei sociale laice şi religioase, reprezentanţi ai noii clase aflată în ascensiune, care se luptau fiecare împotriva altuia, sau toţi laolaltă împotriva monarhului absolutist sau a Papei. Armele lor erau armele timpului, dar acestora li se vor adăuga de acum înainte, armele luptei politice. În acest fel, lupta pentru supremaţia puterii în Evul Mediu capătă tot mai mult trăsăturile unei lupte oculte sau făţişe între diferite partide. Membrii partidelor din Evul Mediu erau legaţi între ei nu numai prin interese comune şi afinităţi politice sau confesiuni religioase – toate acestea, consolidate cu timpul pe plan ideologic -, ci şi printr-o solidaritate de grup şi disciplină, consacrate într-un statut sau ordin.

Subliniem, însă, că aceste formaţiuni politice incipiente nu pot fi socotite încă partide politice în sensul modern al cuvântului. Ele sunt fiecare în felul lor şi toate laolaltă, precursorii istorici ai unor forme de organizare şi acţiune politică care s-au cristalizat ca factorii cei mai expresivi şi mai activi ai politicului în epoca contemporană. Studierea condiţiilor şi formelor de manifestare ale acestora este nu numai interesantă, dar şi deosebit de utilă pentru definirea şi interpretarea fenomenului partidist.

Noua clasă socială, burghezia, a intuit cu o deosebită claritate rolul şi funcţia socială ale partidelor politice, văzând în ele instrumente de luptă împotriva feudalismului şi a absolutismului monarhic, ca şi împotriva pretenţiilor nobilimii de a-şi întări dominaţia. Conştientizând funcţia socială a partidelor, burghezia a făcut pasul următor: şi-a îmbrăcat interesele şi aspiraţiile de clasă într-o haină ideologică şi a făurit programe revoluţionare pentru a le impune prin formele luptei parlamentare. Din acest moment, se poate spune că procesul formării partidelor politice, reflectând condiţiile social-istorice în care s-a fermentat, a intrat în faza finală.

Revoluţia burghezo-democratică din 1848 a grăbit în Europa făurirea statelor naţionale şi odată cu acestea, întărirea instituţiilor democratice. Pe această bază generoasă, partidele politice moderne şi-au desăvârşit în scurtă vreme fizionomia, fiind instituţionalizate ca segmente importante ale sistemului politic.

Partidele moderne s-au născut în paralel cu dezvoltarea parlamentelor moderne, de fapt, au rezultat dinlăuntrul acestora, ca facţiuni sau aripi. Deşi, iniţial, partidele politice s-au format în cadrul instituţional al regimului reprezentativ, ele şi-au adus o contribuţie remarcabilă la consolidarea acestuia şi la diversificarea formelor prin care cetăţenii participă la exerciţiul democratic. Analizând cu fineţe acest raport de complementaritate, Pierre Avril remarca pe bună dreptate că legitimitatea pe care partidele au câştigat-o din serviciul practicii reprezentative a contribuit la fortificarea legitimităţii regimului reprezentativ însuşi, în privinţa democraţiei: datorită partidelor scrutinul electoral se exprimă într-o manieră mai eficientă, orientând guvernarea şi sancţionându-i conduita mult mai direct decât ar fi făcut-o pura doctrină reprezentativă.

Funcţia socială a unor asemenea formaţiuni sau forţe politice a constat în stabilirea şi extinderea unor noi legături operaţionale permanente între guvernanţi (puterea executivă şi parlament), pe de o parte, şi cei guvernaţi, pe de altă parte. Prin intermediul acestor noi organisme, care şi ele au revendicat dreptul de a prezenta, cel puţin în parte, anumite categorii socio-profesionale de indivizi, cetăţenii au dobândit noi forme de control asupra elitei guvernamentale.

Conştientizând din ce în ce mai mult rolul lor social şi accesul la exercitarea puterii politice, formaţiunile politice respective s-au implicat tot mai activ în procesul de guvernare, cel puţin la nivelul său organizaţional: în formarea structurii de guvernare (parlamentul şi guvernul).

Într-o nouă etapă, superioară, formaţiunile politice având o bază socială largă (membri şi simpatizanţi numeroşi), prestigiu electoral, un program de dezvoltare economico-socială şi asigurare a stabilităţii politice, o strategie de apărare a valorilor naţionale şi de colaborare cu alte state, care au întrunit adeziunea electoratului, şi-au asumat prerogative reale de conducere, devenind, astfel, partide de guvernământ. 

În ceea ce priveşte noţiunea de formaţiuni sau forţe politice, trebuie remarcat că dreptul constituţional a împrumutat din vocabularul sociologiei politice sau al politologiei anumiţi termeni proprii acestor ştiinţe pentru a defini noţiunile respective, ţinând seama de faptul că acestea reflectă, în special, realităţi sociologice şi fenomene politice. Din această perspectivă, într-o accepţiune destul de largă, expresia “forţe politice” desemnează un ansamblu de fenomene sociologice şi politice care au caracteristica esenţială de a situa individul în anumite raporturi cu puterea politică. Din punct de vedere instituţional, prin forţe politice se înţeleg partidele politice şi organizaţiile care acţionează în vederea înfăptuirii anumitor obiective programatice unitare şi care au vocaţie de a determina sau influenţa cursul evenimentelor social politice.

În această noţiune sunt cuprinse o gamă foarte diversă de organisme prin intermediul cărora cetăţenii influenţează într-un fel sau altul, dar întotdeauna indirect, adoptarea unor decizii de conducere politică la nivel naţional, departamental sau local, cu alte cuvinte, comportamentul guvernamental. Între aceste organisme menţionăm: partide politice, organizaţii ale minorităţilor etnice, organizaţii (uniuni, federaţii) sindicale, asociaţii religioase, comitete cetăţeneşti, ligi culturale, asociaţii sportive, etc. Toate aceste formaţiuni au un caracter neguvernamental, adică principiile lor de organizare şi funcţionare, modul de desemnare a membrilor acestora, metodele de activitate nu aparţin nici uneia dintre cele trei puteri.

Se poate lesne observa că nu toate formaţiunile menţionate au un caracter politic evident, dar fiecare poate milita pentru un obiectiv eminamente politic; ex.: adoptarea sau respingerea unui proiect de lege, formarea unei coaliţii guvernamentale, schimbarea unui guvern, declanşarea sau soluţionarea unei greve generale, adoptarea unor măsuri de ordin umanitar sau de protecţie socială, recunoaşterea unor drepturi ale unor categorii sociale încălcate abuziv în practica guvernamentală, adoptarea unei declaraţii sau hotărâri a parlamentului, etc.

Doctrina politologică şi constituţională franceză denumeşte unele dintre forţele politice la care ne-am referit corpuri intermediare între individ şi puterile guvernante, pornind de la faptul că acestea au o legătură nemijlocită, indestructibilă cu procesul exercitării puterii. Ceea ce conferă specificitate diverselor “corpuri intermediare” este faptul că fiecare dintre ele sunt animate şi militează în mod obişnuit, fie pentru o anumită ideologie, fie pentru un anumit obiectiv politic, economic, social, religios, artistic, etc. În această concepţie, se consideră idispensabilă prezenţa grupurilor politice care se interpun între masa anonimă a cetăţenilor şi guvernanţi, de natură a permite participarea indirectă a poporului la guvernare. Grupurile politice respective au, pe de o parte, rolul de a susţine interesele anumitor categorii de cetăţeni, iar pe de altă parte, de a împiedica pe guvernanţi să exercite puterea în mod abuziv, tiranic.

Deşi în această categorie sunt incluse convenţional o gamă diversă de nuclee sociale, de pildă familia, cercuri profesionale, asociaţii religioase, politice, etc., ne vom referi în cele ce urmează la cele care desfăşoară cu precădere o activitate politică şi reglementează în mod efectiv acţiunile guvernanţilor, regulile jocului politic.

Din punct de vedere al dreptului constituţional, cele mai importante forţe politice şi sociale, care se revendică a fi, fiecare, un corp intermediar sunt: partidele politice, asociaţiile sau organizaţiile sindicale şi grupurile de presiune. Ele sunt indispensabile pentru funcţionarea unui regim politic democratic. Conţinutul activităţii acestora şi caracterul lor diferă însă în funcţie de tipul de regim politic: democratic sau autoritar, tiranic.

În toate ţările socialiste au existat partide politice, uniuni sindicale, asociaţii profesionale, culturale, chiar şi religioase, dar toate aceste corpuri intermediare au fost simple instrumente de manipulare a cetăţenilor, menirea lor fiind de a înregimenta ideologic şi politic masele de cetăţeni şi de a contribui la guvernarea (dominarea) acestora de către o elită de conducere care a acaparat întreaga structură piramidală a puterii şi a folosit-o în propriul său interes.

 

B. Conceptul de partid politic

Într-o accepţiune largă, un partid politic reprezintă o grupare sau asociaţie permanentă de indivizi uniţi în mod liber între ei prin afinităţi ideologice şi convingeri politice comune, creată la nivel teritorial pe baza unor principii stricte de organizare şi disciplină, al cărui scop, înscris într-un program sau statut, constă în promovarea şi înfăptuirea în competiţie electorală şi parlamentară cu alte partide, a unei anumite doctrine sau concepţii politice privind dezvoltarea şi conducerea unei societăţi date.

O definiţie socotită clasică este cea dată de englezul Edmund Burke, unul dintre fondatorii gândirii politice engleze. Un partid politic, spunea acesta, este “un corp de oameni animaţi de un principiu particular, asupra căruia sunt de acord pentru a promova, prin eforturile lor, interesul naţional”.

Sociologul român Dimitrie Gusti aprecia partidul politic ca fiind “una dintre cele mai sugestive şi mai interesante personalităţi colective”. Dimitrie Gusti arăta că “partidul politic este o asociaţie liberă de cetăţeni, uniţi în mod permanent prin interese şi idei comune, cu caracter general, asociaţie ce urmăreşte, în plină lumină publică, a ajunge la puterea de a guverna pentru realizarea unui ideal etic social”.

Într-o altă opinie, un partid se creează din grupuri şi indivizi care percep nevoia de a orienta o anumită concepţie privitoare la guvernarea politică şi care manifestă voinţa de a orienta evoluţia societăţii globale într-o anumită direcţie.

În general, autorii care au încercat să definească partidul politic s-au limitat la marcarea fundamentului său ideologic chiar dacă succesiv, centrul de interes s-a mutat spre alte aspecte de ordin organizaţional, ale structurii şi raporturilor de putere în sânul partidelor sau ale relaţiilor dintre partide şi mediul social-economic în care au apărut şi asupra căruia acţionează.

Într-o lucrare mai apropiată de obiectul de studiu al dreptului constituţional, se remarcă că partidele sunt asociaţii de cetăţeni care cad de acord asupra unui oarecare număr de idei şi asupra unui program de acţiune, pe care se străduiesc să le traducă în fapt, determinând desemnarea unor candidaţi la alegeri. În literatura politologică americană se consideră că partidul politic este un grup de indivizi adesea având la bază unele înţelegeri cu caracter ideologic care au ca scop organizarea alegerilor, guvernarea şi stabilirea politicii publice. Nici unul dintre cele două mari partide din Statele Unite nu pretinde conformitatea ideologică ca o cerinţă de participare.

Trecând în revistă, într-o perspectivă sintetică şi istorică, concepţiile potrivit cărora a fost analizată problematica partidelor politice ca fenomen sociologic, politologul francez Maurice Duverger menţiona în celebra sa lucrare, intitulată “Sociologia politică”, că în prima jumătate a secolului trecut, când se vorbea de partide politice, se avea în vedere în mod esenţial ideologiile mai degrabă decât oamenii care le împărtăşeau şi aparţineau unui anumit partid. Între cele două războaie mondiale, politologia occidentală continentală şi americană punea accentul pe structurile “maşina” sau aparatul de partid. După al doilea război mondial, accentul s-a pus pe strategia partidelor şi nu pe elementele lor constitutive. În ultima vreme accentul se pune pe capacitatea partidelor, indiferent de ideologia ce le animă, de a atrage electoratul prin ofertă socială pragmatică. Astfel, s-a conturat tipul de partid “catch all party”, adică partidul care îşi recrutează simpatizanţii din toate mediile sociale, animaţi de cele mai diverse concepţii şi interese, uniţi prin speranţa că partidul pe care îl sprijină le va satisface aşteptările.

În concepţia marxistă se consideră că partidele sunt “expresia mai mult sau mai puţin adecvată a claselor şi facţiunilor de clasă”. Din această concepţie rezulta rolul partidelor marxiste ca “exponente” ale clasei muncitoare. Astfel, Lenin, trecând propagandistic de la demersul teoretic de a analiza un partid politic din punct de vedere categorial şi al strategiei sale, la “demolarea demagogică” a partidelor occidentale, se adresa unui public lipsit de cultură şi înţelegere politică cu următoarele cuvinte: “Toate partidele burgheze, adică partidele care apără privilegiile economice ale capitaliştilor, îşi fac reclamă, întocmai cum capitaliştii fac reclamă mărfurilor lor … Publicul, cel puţin în marile oraşe şi în centrele comerciale, s-a obişnuit de mult cu această reclamă comercială şi o ştie câte parale face …”. Demersurile partidelor – atât în Europa cât şi la noi – sunt uneori alese pentru a servi de reclamă, iar programele partidelor sunt alcătuite de cele mai multe ori exclusiv pentru a păcăli publicul”.

O definiţie din perspectiva interdependenţei existente între interesele de clasă exprimate de un partid şi rolul său social a fost făcută şi de Lucreţiu Pătrăşcanu. “Un partid fiind o grupare de oameni care apără anumite interese de clasă şi luptă pentru puterea politică – spunea acesta – elementul determinant pentru structura lui este natura intereselor pe care le reprezintă şi pentru satisfacerea cărora îşi desfăşoară întreaga-i activitate. Interesele de clasă, prin conţinutul lor, determină, totodată, aderenţa sau lipsa de aderenţă a unui organism politic faţă de regimul social sau politic înlăuntrul căruia lucrează, după cum, tot asemenea, interesele îşi fixează obiectivele pe care le urmăreşte şi hotărăsc mijloacele de care înţelege să se folosească în atingerea lor, în raport cu normele de drept existente”.

Desigur, nu este îndoială că iniţial partidele politice au servit interese de clasă, au reprezentat valorile politice, interesele sociale şi economice, ideologia unei clase, confruntându-se, din acest punct de vedere cu alte partide cu valori, interese şi ideologii opuse. Acest caracter al partidelor politice a fost greşit înţeles şi incorect aplicat de partidele comuniste, care au pus accent pe rolul acestora ca instrumente ale luptei de clasă. Cum partidele politice comuniste nu exercitau forţa publică, şi-au subordonat în acest scop aparatul de stat.

În epoca actuală, nu se mai pune acelaşi accent pe caracterul “de clasă” al partidelor politice. Fără îndoială, ele pot reprezenta interesele unor pături sociale (ex.: partidele agrariene) dar nu îşi mai propun confruntarea socială, ci reprezentarea unui segment cât mai larg de aderenţi. În prezent, partidele politice sunt tot mai mult interesate să “culeagă” membri şi simpatizanţi (alegători) din toate straturile sociale uniţi prin acelaşi ideal: satisfacerea unor interese individuale şi colective care să permită bunăstarea fiecăruia prin progresul general al societăţii. Partidele care promit şi realizează acest ideal cuceresc, prin suport electoral, puterea politică.

Prin definiţie – remarcă pe bună dreptate profesorul francez Charles Cadoux – un partid politic tinde să-şi asume responsabilităţi în domeniul exercitării puterii.

Privit din perspectivă juridică, partidul politic este o persoană juridică (morală): are o organizaţie de sine-stătătoare, un patrimoniu, acţionează pentru realizarea unui scop legitim. În general, aceste trei elemente care conferă personalitate juridică oricărui partid politic sunt cuprinse şi prezentate în statutul partidului şi în programul său politic. Dar faptul că un partid are un anumit număr de membri şi simpatizanţi, că este organizat şi funcţionează corespunzător principiilor şi valorilor democraţiei, legislaţiei în vigoare în statul respectiv, nu este suficient pentru a i se recunoaşte dreptul de a participa la viaţa politică sau pentru a i se atribui personalitatea politică.

Partidul politic fiind, din punct de vedere juridic o asociaţie, înfiinţarea şi funcţionarea lui sunt supuse condiţiilor legale prevăzute pentru înfiinţarea oricărei asociaţii sau organizaţii obşteşti. Ca atare, orice partid politic dobândeşte personalitate juridică din momentul înregistrării sale.

În regimurile politice democratice înfiinţarea partidelor politice nu este supusă unor condiţii politice, declaraţii de adeziune la programul partidului, etc. Pentru a fi înregistrat, un partid (comitetul său director, delegaţie) prezintă autorităţilor competente statutul şi, după caz, programul politic şi solicită acestora înregistrarea. Autoritatea publică are astfel posibilitatea de a verifica dacă sunt întrunite cele trei elemente constitutive ale personalităţii sale juridice.

În sistemul constituţional român, înregistrarea partidelor politice se face la Tribunalul Municipiului Bucureşti, care se pronunţă în cel mult 15 zile de la expirarea termenului de publicitate al cererii de înregistrare. În vederea înregistrării, fiecare partid trebuie să-şi prezinte statutul de organizare, programul politic, să-şi declare sediul şi mijloacele financiare de care dispune şi actul de constituire împreună cu lista semnăturilor de susţinere a cel puţin 10.000 de membri fondatori, cu respectarea condiţiilor legale privind această listă.

Principiul fundamental respectat de orice regim politic democratic este libertatea constituirii partidelor politice. Aceasta nu înseamnă, fireşte, că se pot înfiinţa orice fel de asociaţii sau partide politice. În unele ţări (inclusiv România) se interzice expres înfiinţarea partidelor fasciste sau a celor care propagă concepţii contrare ordinii de stat şi de drept. Legea românească prevede că în afara restricţiei menţionate, nici o altă îngrădire pe motive de rasă, naţionalitate, religie, grad de cultură, sex sau convingeri politice nu poate împiedica constituirea şi funcţionarea partidelor politice. În România postrevoluţionară, scopurile partidelor politice şi ale organizaţiilor obşteşti trebuie să se întemeieze pe respectul suveranităţii, independenţei şi integrităţii naţionale, al democraţiei, în vederea asigurării libertăţilor şi drepturilor cetăţenilor şi afirmării demnităţii naţiunii române. Mijloacele de realizare a scopurilor partidelor politice şi organizaţiilor obşteşti trebuie să fie în conformitate cu ordinea de stat şi de drept din România.

Cât priveşte rolul social al partidelor politice, se consideră că acestea au următoarele funcţii principale:

a) funcţia electorală. Potrivit acestei funcţii, partidele politice propun candidaţi la funcţii eligibile în organismele reprezentative la nivelul central şi local şi recrutează prin programele şi platformele electorale aderenţi;

b) funcţia de formare a conştiinţei civice. Prin întreaga lor activitate, partidele contribuie la formarea activismului social, la sensibilizarea cetăţeanului cu problemele societăţii şi, totodată, la creşterea răspunderii civice; 

c) de a mijloci raporturile între supuşi şi guvernanţi (funcţia de mediere). Această funcţie se exercită îndeosebi prin parlamentarii care au fost propuşi de partide şi continuă să fie membri ai acestora. Parlamentarii sunt reprezentanţi ai naţiunii, dar în acelaşi timp se conformează unor ordine transmise de partidele cărora le aparţin sau tind să acţioneze potrivit programului politic al acestora. Facilitatea legăturilor între cetăţeni şi guvernanţi se face şi prin miniştrii aparţinând anumitor partide;

d) funcţia de conducere. Partidele tind să exercite chiar şi pe cale mediată puterea politică, să-şi asume prerogative de conducere. Această funcţie a fost exacerbată în ţările socialiste, partidele comuniste preluând efectiv atribute ale organelor statului.

Prima sarcină a unui partid după ce a câştigat alegerile este de a forma guvernul. În sistemele parlamentare, membrii cabinetului sunt selectaţi, îndeobşte, din rândul partidelor politice, în timp ce în sistemele prezidenţiale pot fi numiţi miniştri, personalităţi care nu aparţin partidului victorios.

Alternativa fundamentală a partidelor politice în cadrul sistemului parlamentar, este de a intra în guvern sau de a trece în opoziţie. Complexitatea acestei opţiuni sporeşte în sistemele pluripartidiste faţă de sistemele bipartidiste (“two party system”) sau monopartidiste (“single party system”).

În sistemele parlamentare multipartidiste, fiecare partid trebuie să decidă dacă doreşte sau nu să se coalizeze cu alte partide. În acest caz, partidele care au obţinut un număr mai mare de voturi pretind portofolii decisive, în primul rând postul de prim-ministru, ministrul de externe, al apărării sau al internelor, ministerele economice.

Deşi partidele politice nu îşi propun o funcţie de opoziţie, totuşi, acele partide parlamentare care au un număr mic de mandate şi nu se coalizează cu partidul majoritar sunt denumite îndeobşte partide de opoziţie. Ele îşi asumă în parlament rolul de a critica, de a lupta împotriva partidului majoritar. Opoziţia parlamentară prezintă o cerinţă esenţială a democraţiei şi o expresie a pluralismului politic. Obiectivul fundamental al partidelor politice de opoziţie. Ele îşi asumă în parlament rolul de a critica, de a lupta împotriva partidului majoritar. Opoziţia parlamentară prezintă o cerinţă esenţială a democraţiei şi o expresie a pluralismului politic. Obiectivul fundamental al partidelor politice de opoziţie este să răstoarne Guvernul printr-o moţiune de cenzură, fie să convingă electoratul că ele sunt capabile să conducă mai bine decât Guvernul sprijinit de partidul majoritar.

În sistemele parlamentare contemporane se disting două mari tipuri de opoziţie:

a) un regim de opoziţie bazat pe confruntarea directă, deschisă – în limitele jocului democratic -, specific Marii Britanii şi Franţei. Acest sistem este inflexibil, conflictele dintre majoritate şi opoziţie soluţionându-se, în ultimă instanţă, prin vot;

b) regimul de opoziţie bazat pe compromis politic, în vederea concilierii poziţiilor divergente. Acest sistem este specific Germaniei Federale, Italiei, Belgiei, Ţărilor de Jos şi Danemarcei. 

Raporturile generale între opoziţie şi majoritatea parlamentară reflectă gradul de reprezentativitate a forţelor politice din parlament. În condiţiile în care interesele diferitelor categorii ale electoratului nu sunt evident contradictorii, iar mandatul parlamentar are caracter reprezentativ, este de aşteptat ca divergenţele dintre opoziţie şi majoritate să fie soluţionate, în special prin compromis.

Stabilirea unui minimum de norme de cutumă parlamentară privind reglementarea raporturilor între majoritate şi opoziţie este esenţială, deoarece, altfel, opoziţia ar fi, practic, înlăturată din Parlament prin majoritatea de voturi realizată cu uşurinţă de partidele politice care deţin cele mai multe mandate. Iată de ce acceptarea cutumiară a unui statut al opoziţiei constând într-un ansamblu de reguli şi practici parlamentare, care fixează rolul opoziţiei în organizarea şi funcţionarea Parlamentului, este o cerinţă firească într-o societate democratică. Un asemenea statut nu ţine seama de algoritmul politic rezultat din ponderea fiecărui grup parlamentar, întrucât, indiferent de numărul parlamentarilor care fac parte sau care optează pe parcursul legislaturii pentru opoziţie, aceasta trebuie să se bucure de anumite drepturi şi facilităţi de exprimare şi manifestare, graţie căreia propune un program alternativ de guvernare.

Rolul principal al coaliţiei majoritare fiind, în orice parlament, transpunerea cu uşurinţă a programului de guvernare în acte legislative şi protejarea Guvernului faţă de atacurile opoziţiei, acesteia îi revine, în schimb, principalul rol de a supune Guvernul unei permanente critici, scoţându-i în evidenţă greşelile şi nivelul redus al capacităţii şi posibilităţii sale de guvernare. Atât majoritatea parlamentară şi guvernamentală, cât şi opoziţia, trebuie să aibă în vedere că spiritul colaborării şi concilierii este mult mai productiv decât atitudinile autoritariste, bazate pe puterea votului. Pe de altă parte, opoziţia trebuie să critice în permanenţă Guvernul, dar să nu-l împiedice în mod nejustificat să funcţioneze potrivit Constituţiei. Aceeaşi atitudine trebuie să fie adoptată de opoziţie şi în cadrul unor manifestări extraparlamentare. 

În cadrul partidelor pot exista anumite facţiuni. În doctrina şi practica marxistă s-a considerat că facţiunile sunt manifestări destabilizatoare, de fragmentare a partidelor, erezii ale unor membri. În doctrina politologică occidentală, acest fenomen este considerat o manifestare a unor diferenţe de opinii, a unor acţiuni întreprinse pe baza diferenţelor de opinie. Fenomenul în sine, presupune existenţa mai multor membri care formează un grup, mai mult sau mai puţin numeros, omogen din punct de vedere al opiniilor susţinute şi care sunt solidari între ei. În partidele politice din ţările europene occidentale facţionismul este destul de răspândit: în Germania – Uniunea Creştin Democrată; în Marea Britanie – Partidul Laburist; în Italia, în Belgia se practică un facţionism pe motive de ordin etnic.

 

6. Sistemul de partide politice

Din punct de vedere al numărului partidelor existente pot fi distinse convenţional: 

A. sistemul partidului unic (monopartidismul)

B. sistemul bipartidismului

C. sistemul pluripartidismului

D. sistemul pluripartidismului în care partidele politice gravitează în jurul unui partid politic dominant 

 

A. Sistemul partidului unic

Acest sistem se caracterizează prin existenţa unui singur partid, care este constituit şi funcţionează legal, ca partid de guvernământ. Motivul lipsei altor partide poate fi foarte diferit: interzicerea expresă prin Constituţie a înfiinţării altor partide sau enumerarea limitativă a condiţiilor în care se poate exercita dreptul de asociere; suspendarea, dizolvarea sau scoaterea în afara legii a unor partide; unificarea mai multor partide într-un singur partid, etc.

În sistemul constituţional românesc socialist, singura prevedere constituţională referitoare la partidul politic era cea referitoare la unirea celor “mai înaintaţi şi conştienţi cetăţeni” în partidul comunist. Este adevărat că art. 27 din Legea fundamentală recunoştea dreptul de asociere în organizaţii sindicale, cooperatiste, de tineret, de femei, social-culturale, în uniuni de creaţie, asociaţii ştiinţifice, tehnice, sportive, precum şi în alte organizaţii obşteşti, partidul politic fiind considerat din punct de vedere juridic o organizaţie obştească, dar nu a existat o lege care să reglementeze modul de organizare şi funcţionare a partidelor politice. Pe de altă parte, art. 26 din Constituţia din 1965 proclama solemn rolul conducător în societate al partidului comunist, precum şi prerogativa acestuia de a îndruma activitatea organelor de stat.

În sistemul partidului unic există posibilitatea tolerării activităţii unor partide politice fără o largă aderenţă socială (partide satelit).

Partidul unic este un partid de guvernământ şi, în această calitate, stabileşte strategia politică generală de conducere statală, determină modul de constituire, organizare şi funcţionare ale organismelor prin care se exercită puterea. În epoca contemporană, acest sistem a apărut în Uniunea Sovietică, fiind fundamentat teoretic de Lenin, principiile sale de funcţionare fiind apoi “perfecţionate” de autoritarismul stalinist. Sisteme monopartid au existat între cele două războaie în Germania – 1933-1945 – (Partidul Naţional-Socialist), Italia – 1922-1943 – (Partidul Naţionalist Fascist), România – 1938-1944 – (Frontul Renaşterii Naţionale), ş.a. 

Partidul unic este, prin definiţie, un partid totalitar, care acaparează întreaga putere în stat, converteşte conştiinţele membrilor săi la anumite precepte demagogice prin inocularea forţată a ideologiei sale.

După cel de-al doilea război mondial, sistemul partidului unic a cunoscut o revigorare şi răspândire, considerabile, pe harta geografică a lumii: Europa Centrală şi de Răsărit (Cehoslovacia, Polonia, RDG, Ungaria, România, Iugoslavia, Bulgaria), Asia (Republica Populară Chineză, Vietnamul de Nord, RPD Coreeană).

După anii 1960, datorită ajutorului militar şi politic al Uniunii Sovietice acordat tinerelor state independente, al magnetismului ideologic manifestat de statele socialiste, sistemul partidului unic se implantează puternic în Africa şi Asia, fiind remarcat, de asemenea, şi pe continentul american (Cuba). 

Chiar dacă în noile zone geografice şi politice, partidul unic a fost preferat pluripartidismul occidental (această opţiune politică fiind explicabilă pe continentul african, unde noile state independente au refuzat, din motive lesne de înţeles, modelul politic al fostelor puteri coloniale), ideologia noilor partide unice a fost în parte diferită de cea a partidelor unice marxiste, deşi în unele privinţe partidele respective au promovat obiective asemănătoare, inclusiv de natură ideologică.

Desigur, toate statele care au optat în decursul istoriei pentru sistemul monopartid au încercat să contureze, din punct de vedere politic, dar mai ales propagandistic, trăsături pozitive ale acestuia, nu de puţine ori recurgând la anumite disfuncţii, greşeli, vicii de funcţionare ale sistemului pluripartidist occidental. Opţiunea pentru partidul unic s-a manifestat întotdeauna în perioade revoluţionare (chiar şi în Germania şi Italia fasciste) sau de criză politică. Opţiunea pentru partidul unic nu a fost însă un act politic liber şi nici măcar democratic (îndeosebi în situaţia “democraţiilor socialiste” din Europa). În ţările Europei de Răsărit forţate să imite “puterea sovietelor”, opţiunea pentru partidul unic s-a înfăptuit pe fondul luptei de clasă, al lichidării politice şi exterminării fizice a exponenţilor fostelor clase politice şi a suprastructurilor politice ale acestora. Ceea ce a fost mai grav, este faptul că lichidarea partidelor politice istorice a însemnat şi lichidarea valorilor democraţiei liberale, practic formarea unei culturi politice bazate pe totalitarism.

În unele ţări, “opţiunea” pentru partidul unic a fost forţată şi impusă din afara ţării, poporul fiind incapabil să riposteze sau să învingă ripostând (a se vedea în acest sens contrarevoluţia din Ungaria din 1956, revolta muncitorilor din Gdansk din Polonia, 1956).

Nu este mai puţin adevărat că sistemul partidului unic, chiar dacă la un moment dat al funcţionării sale a putut fi interpretat – evident eronat – de către exponenţii şi susţinătorii săi emancipaţi politic şi minoritari în ansamblul populaţiei, ca un sistem superior pluripartidismului, are vicii fundamentale.

Din perspectiva celor şapte decenii de experienţă monopartidistă, actualele generaţii de guvernanţi şi liderii politici conştientizează pe deplin şi în proporţii de masă pericolul uriaş pe care îl prezintă partidul unic: lichidarea adevăratei democraţii, a năzuinţei naturale a individului de a se autoguverna şi înlocuirea lor cu false valori democratice. De acest pericol au devenit conştienţi chiar şi unii lideri marxişti încă în perioada când se aflau în apogeul puterii lor. “Autoconducerea muncitorească” este doar o încercare timidă, incompletă a foştilor lideri comunişti, inclusiv a conducătorului PCUS şi al statului sovietic, M. Gorbaciov, de a “înfrumuseţa” democraţia socialistă, şi de a conferi o trăsătură liberală sistemului comunist al puterii politice, inclusiv de a instaura “statul de drept socialist”. 

În condiţiile actuale, când sistemul partidului unic a fost sfărâmat, cel puţin în Europa, viciile sale teoretice şi abuzurile politice comise în numele său sau pentru implantarea lui în practica şi conştiinţa socială, ies la iveală de la sine: partidul unic s-a identificat cu statul, devenind un Partid-Stat, liderii săi – unii dintre ei personalităţi politice cu calităţi incontestabile – au fost zeificaţi; activiştii săi, au devenit funcţionari guvernamentali, magistraţi, parlamentari, iar membrii săi de rând au constituit o masă de manevră, aderenţa lor la ideologia dominantă fiind condiţionată în marea majoritate a cazurilor, de nevoia naturală de conservare umană.

Sisteme de partide unice au existat în toate ţările socialiste, cu toate că în unele dintre ele pe lângă partidul unic marxist – partid având rol conducător şi coordonator al tuturor formaţiunilor politice, sindicate, asociaţii sau ligi culturale, sportive, etc., consfinţit în Constituţie – s-au menţinut o serie de partide politice (în fost RDG, Polonia, Bulgaria, Cehoslovacia, China, ş.a.).

 

 

A. Sistemul bipartidist

Este sistemul în care puterea politică este disputată electoral (democratic) de către două partide având baze sociale şi forţă politică echivalente. Nu contează dacă alături de acestea există şi alte forţe politice, mai mult sau mai puţin semnificative. Un asemenea sistem a fost tradiţional în România din a doua jumătate a secolului al XIX-lea, până în 1948 (mai întâi şi-au disputat opţiunile electoratulu, Partidul Conservator şi Partidul Naţional-Liberal, apoi, după ieşirea de pe scena politică a Partidului Conservator, în variantele sale organizatorice, Partidul Naţional-Ţărănesc şi Partidul Naţional Liberal).

În doctrina constituţională se consideră că acest sistem este rigid dacă cele două partide politice sunt bine structurate din punct de vedere organizatoric şi al disciplinei de partid – caracteristică foarte importantă pentru succesul unor iniţiative parlamentare – sau simplu, dacă partidele nu pretind o disciplină strictă în ceea ce priveşte exprimarea votului parlamentar şi tolerează existenţa unor facţiuni de partid – cu efecte dezastruoase pentru procesul legislativ sau chiar pentru funcţia de control al parlamentului asupra activităţii guvernamentale.

Acest sistem având meritul de a favoriza un echilibru în viaţa politică prin succesiunea celor două partide de guvernare este astăzi clasic ilustrat de către Statele unite ale Americii (Partidul Democrat şi Partidul Republican) şi Marea Britanie (Partidul Laburist şi Partidul Conservator).

 

B. Pluripartidismul

Se numeşte sistem pluripartit, sistemul în care există mai multe partide cu forţă aproximativ egală care îşi dispută, în funcţie de opţiunea electoratului, locul şi rolul de partid de guvernământ. Caracterul de sistem pluripartit nu este deci conferit de simpla existenţă a mai multor partide. Esenţial este ca acestea să fie aproximativ la fel de puternice. Alături de aceste partide pot exista alte numeroase formaţiuni politice mai mici, reprezentate sau nu în parlament. Practic, acestea nu au acces la exercitarea puterii deoarece nu au o bază socială largă.

În funcţie de rezultatul alegerilor, unul din partidele care conferă un sistem politic caracter pluripartid, devine partid de guvernământ, ocupând în acelaşi timp majoritatea locurilor în parlament. Alteori, când rezultatul alegerilor nu permite formarea unui guvern monocolor, se încheie alianţe politice între partide politice, acestea propunând membri în Guvern din rândul lor sau dintre simpatizanţi.

Acest sistem favorizează disputa electorală între partide, obligându-se la permanenta adaptare a programelor lor politice la cerinţele sociale ale electoratului, la un efort permanent pentru a-şi spori credibilitatea. Pe de altă parte, cetăţenii au posibilitatea de a alege cel mai bun partid politic. Departajării între partide îi corespund diferenţierea electoratului în funcţie de aderenţa lor la un anumit partid. În acest fel, vom găsi un electorat stabil susţinând acelaşi partid, diferenţiat de un alt electorat la fel de stabil, dar care susţine alt partid politic.

Există pluripartidism chiar dacă printre partidele politice având o forţă aproximativ egală, se află un partid care într-o anumită campanie electorală a surclasat din motive diferite, dar fără a recurge la abuzuri, fraude, ilegalităţi, celelalte partide.

Un asemenea exemplu l-a constituit Partidul Frontul Salvării Naţionale, care a câştigat cu o mare majoritate de voturi alegerile generale din 20 mai 1990, la care au participat 71 de partide, plus candidaţi independenţi. În urma alegerilor, formaţiunea politică respectivă a obţinut din totalul voturilor valabil exprimate (14.378.693), 9.089.659 voturi în favoarea candidaţilor propuşi pentru Adunarea deputaţilor (66,31%) şi 9.353.006 voturi în favoarea candidaţilor propuşi pentru Senat (67,02%). Ulterior, echilibrul de forţe s-a refăcut de la sine. 

În cazul când există mai multe partide având o forţă apropiată dar totuşi insuficient de mare ca să permită o prezenţă corespunzătoare în parlament (10%, 25% din voturi), există riscul unei instabilităţi, nici unul dintre partidele politice neputând să formeze un guvern. Exemplul clasic în acest sens este Italia, confruntată deseori cu asemenea crize politice generate de instabilitate guvernamentală. Iată de ce, partidele se coalizează, încă în timpul campaniei electorale, formând, în caz de victorie în alegeri, guverne de coaliţie. Deşi pentru moment coaliţia guvernamentală este o soluţie pentru prevenirea sau înlăturarea unei instabilităţi politice, pe parcurs, ea poate deveni o sursă de conflicte între membrii guvernului aparţinând unor partide cu programe politice ireconciliabile.

În general, un asemenea conflict este soluţionat fie prin compromisuri, fie prin demisia depusă de unul sau mai mulţi miniştri aparţinând aceluiaşi partid, ceea ce antrenează căderea guvernului şi declanşarea unei crize politice. În alte situaţii, pentru a evita o criză guvernamentală, se apelează la formarea unui guvern minoritar. Guvernul minoritar este un guvern monocolor, format din membrii unui partid care nu beneficiază de majoritatea locurilor în parlament. Celelalte partide reprezentate în parlament formează opziţia parlamentară, care este însă majoritară. Guvernul minoritar nu va avea un sprijin în parlament şi, prin urmare, va fi într-un permanent conflict cu puterea legislativă. Parlamentul va fi manipulat de către partidele din opoziţia majoritară potrivit intereselor şi tacticilor acestora şi folosit împotriva guvernului minoritar, respingându-i proiectele de lege pe care le iniţiază, blocându-i alte iniţiative guvernamentale, şicanând membrii cabinetului prin interpelări şi alte asemenea mijloace şi, în ultimă instanţă, dându-i un vot de cenzură. De cele mai multe ori, soluţia recurgerii la serviciile unui guvern minoritar are un caracter provizoriu, guvernul desemnat nereuşind să se impună multă vreme.

 

C. Pluripartidismul în care partidele politice gravitează în jurul unui partid dominant

 

Nu există o definiţie ştiinţifică referitoare la partidul dominant. Un partid poate deveni dintr-o multitudine de motive şi printr-o mare varietate de modalităţi. Există şi un partid dominant în sistemele politice totalitare şi pot exista partide dominante în sisteme politice democratice. Şi într-un caz şi în altul, suntem în prezenţa unui partid dominant, dar câtă diferenţă este între ele!

Dreptul constituţional nu a definit “partidul dominant”, împrumutând de la sociologia politică sensul acestei noţiuni. Dar, după cum s-a văzut, definiţia sociologică nu reuşeşte să contureze cu claritate o noţiune care reflectă realităţi sociologice opuse.

Dreptul constituţional va circumscrie însă aria de manifestare a partidului dominant, oferindu-ne astfel calea de înţelegere exactă a acestui concept. Criteriul constituţional la care se face cel mai adesea apel este numărul de voturi exprimate în cadrul unei campanii electorale în favoarea unui partid şi, deci, numărul de mandate parlamentare ce i se va atribui. Prin urmare, este sau devine dominant un partid politic care prin doctrina sa (ideologia, prin platforma electorală şi programul de guvernare, prin metodele de acţiune, prin prestigiul liderilor săi, prin baza sa socială largă) reuşeşte să-şi atragă în mod durabil simpatia şi sprijinul electoratului.

În ţările scandinave, în special în Suedia, în ultimele decenii, partidele socialiste au fost dominante. În Japonia, Partidul Liberal are o poziţie dominantă faţă de toate celelalte partide politice. Partidul dominant este şi Partidul Congresului în India. Uniunea Creştin-Democrată în Italia a fost un partid dominant. Convenţional, se consideră că partidele dominante există doar în sistemele democratice pluraliste pentru a deosebi aceste partide de partidele totalitare.

 

7. Structura internă a partidelor politice

Întrucât organizarea internă a partidelor este un element constitutiv al acestora, se consideră, convenţional, că structura lor internă arată gradul de coeziune existentă între diferitele structuri de partid – de la celulele sau organizaţiile de bază înfiinţate în conformitate cu principiul teritorialităţii, până la organismele conducătoare – la rigorile de disciplină impuse membrilor de partid. În funcţie de aceste două elemente – coeziunea între structurile interne şi disciplina de partid – partidele sunt împărţite în două categorii: partide organizate şi partide neorganizate.

 

A. Partide organizate

Termenul de partid organizat desemnează un partid având o structură organizatorică, ierarhizată potrivit anumitor principii, cu ramificaţii la nivel local şi central, ai cărui membri sunt în general datori să respecte o strictă disciplină de partid. Astfel de partide au fost şi partidele comuniste, principiul fundamental de organizare şi funcţionare a acestora fiind centralismul democratic.

Partide organizate sunt şi cele două principale partide politice din SUA – Partidul Democrat şi Partidul Republican, Partidul Laburist şi Partidul Conservator din Marea Britanie, ş.a.

Structura internă a unui partid cuprinde organizaţiile sau celulele de bază, comitetele locale şi organismele de conducere la nivel central: Congrese, Comitete naţionale, Prezidiu, Comitetul Director, etc. Între eşaloane există o legătură ierarhică.

Un asemenea mod de organizare favorizează omogenitatea ideologică, organizatorică, respectarea disciplinei de partid. Dacă un asemenea partid devine partid de guvernământ, elementele menţionate vor contribui la creşterea prestigiului său şi a influenţei sale. Influenţa sa se va face simţită, îndeosebi în parlament, parlamentarii aparţinâd partidului, respectând cu stricteţe ordinele primite de la centru. 

În Marea Britanie, partidele reprezentate în Camera Comunelor desemnează pe anumiţi deputaţi (numiţi whips) să transmită celorlalţi parlamentari aparţinând aceluiaşi partid, ordinele privind o anumită conduită parlamentară. În jurul anului 1900, procedeul a fost introdus şi în Congresul american. Potrivit acestui sistem, fiecare partid desemnează în cele două Camere legislative un whip – membru al camerei respective – însărcinat să păstreze o legătură permanentă cu parlamentarii aparţinând partidului respectiv. Se acordă o importanţă specială organizării acestui sistem în Camera Reprezentanţilor. Prin consultări cu parlamentarii menţionaţi, whipul este la curent cu activitatea membrilor Camerei respective, cu intenţiile şi poziţia lor faţă de un anumit proiect de lege supus votării. Având o legătură permanentă cu liderii partidului, whipul îi informează pe congresmeni despre poziţia partidului faţă de anumite probleme aflate în dezbaterea celor două Camere legislative. Whipul are şi atribuţii organizatorice: îi mobilizează pe congresmeni să fie prezenţi în Congres pentru a participa la lucrările Camerelor. Raporturile între membrii Camerelor şi partidul care i-a propus candidaţi se concretizează de obicei în Regulamente de organizare şi funcţionare ale grupurilor parlamentare respective.

Principiul impunerii unei stricte discipline de partid are o mare importanţă nu numai în ce priveşte raporturile între parlamentari şi partidul ai căror membri sunt, ci şi în privinţa celorlalţi membri şi simpatizanţi ai acestuia. Un partid structura şi care funcţionează potrivit unei discipline stricte, poate cere tuturor membrilor săi să adopte o anumită atitudine politică faţă de un fenomen sau eveniment social.

 

B. Partidele neorganizate

Sunt partidele ale căror structură internă nu prezintă elementele de coeziune şi disciplină prezentate anterior. Motivele pentru care un partid politic nu recurge la crearea unei structuri interne bine organizate, impunând membrilor săi îndatorirea de ase conforma ordinelor primite de la centru, sunt diverse. Potrivit unei asemenea concepţii, se susţine că este mai important să conferi membrilor de partid o libertate deplină de opţiune şi, îndeosebi, de exprimare nestânjenită a propriilor opinii în probleme de importanţă majoră pentru partid sau pentru stat.

Evident, aceste partide dispun, ca şi partidele organizate, de o anumită structură interioară (“aparatul de partid”), de organe de conducere, dar principiile de organizare şi funcţionare ale acestora nu sunt foarte stricte.

 

8. Baza socială a partidelor politice

Prin baza socială a unui partid politic se înţelege gradul de integrare a acestuia în diversele compartimente şi structuri sociale, altfel spus, aderenţa socială a acestuia. Lărgirea sau îngustimea bazei sociale a unui partid politic de factori diferiţi, de natură ideologică în primul rând, de programele şi de metodele folosite pentru a-şi susţine programele electorale sau de guvernare, de prestigiul liderilor săi.

Din punct de vedre al bazei lor sociale, partidele politice au fost clasificate de către analişti în partide de cadre şi partide de masă. În doctrina şi practica politică s-au folosit şi alte categorii sau noţiuni pentru a se caracteriza un partid sau altul. De pildă, în doctrina marxistă, fără a se nega cele două categorii de partide menţionate, s-a folosit şi noţiunea de “avangardă a clasei muncitoare”, pentru a se caracteriza partidele comuniste.

 

A. Partidele de cadre

Fiecare partid politic a debutat ca un partid de cadre. Membrii acestora, la început puţin numeroşi, erau aleşi potrivit convingerilor lor politice, afinităţilor ideologice cu doctrina şi programul partidului respectiv, a capacităţii lor organizatorice şi profesionale. Fiecare membru al partidului tinde să devină ceea ce astăzi se denumeşte un tactician. Liderii unui astfel de partid întocmeau programul politic al partidului, doctrina sa şi organizau prin mijloace de propagandă accesibile – presa scrisă (presa de partid), broşuri, conferinţe, adunări publice, mitinguri, etc.) – difuzarea acesteia în rândurile militanţilor şi a posibililor simpatizanţi şi viitori aderenţi.

Partidele de cadre îşi concentrează atenţia îndeosebi pe fundamentarea teoretică a unei doctrine şi pe formularea acesteia într-o manieră care să permită accesul la ea a unor categorii cât mai largi de populaţie, pe înlocuirea şi permanenta adaptare la cerinţele noi sociale a unui program politic care să respecte interesele socio-profesionale, culturale, sociale, politice ale unor categorii sociale cât mai largi. Legătura cadrelor de partid şi masele de alegători este indirectă şi sporadică, cu excepţia campaniilor electorale, când partidele respective recurg la metode variate pentru a atrage simpatia alegătorilor faţă de candidaţii propuşi de ele. Cele două partide din Statele Unite ale Americii sunt partide de cadre.

 

B. Partidele de masă

Aşa cum se poate deduce şi din denumirea lor, aceste partide au ca obiectiv major atragerea cât mai multor aderenţi din toate straturile sociale, indiferent de situaţia lor materială, de pregătirea profesională, grad de cultură, afinităţi politice, ş.a. În genere, partidele unice au tins să devină partide de masă. Partidele comuniste de guvernământ au fost considerate partide de masă. Transformarea lor din partide de cadre în partide de mase a fost însă un proces complex, care s-a desfăşurat în etape, cunoscând convulsii sociale.

Partidul Comunist Român, de pildă, din momentul înfiinţării sale, până în 1924, când a preferat să intre în ilegalitate, a fost un partid de cadre potrivit formulei clasice, neavând aderenţi numeroşi. În perioada 1924-1944, practic partidul s-a redus la un grup de lideri – unii dintre ei mesageri autoritari ai Moscovei – fără o aderenţă socială reală şi durabilă. La 23 august 1944, în afară de liderii săi – unii în închisoare, alţii în libertate, deseori contestându-se între ei – partidul comunist avea aproximativ 800-1.000 de membri simpatizanţi. După reintrarea în legalitate, la 23 august 1944, partidul comunist a început să recurgă pe lângă metodele clasice ale “muncii de partid” – presă oficială, conferinţe, broşuri propagandistice, întruniri publice, în general de o calitate îndoielnică – la arsenalul specific partidelor totalitare: calomnii, abuzuri, fraude, crearea unor legende biografice ale liderilor, mistificarea adevărului, ameninţarea şi intimidarea adversarilor, sprijinul extern.

Fiind considerat, potrivit doctrinei marxiste, un exponent al clasei muncitoare, avangarda proletariatului, PCR a fost folosit ca un pilon în lupta de clasă. Decimarea politică şi socială a membrilor fostelor clase politice, ruinarea partidelor istorice în general, a partidelor politice ce exprimau alte idealuri politice decât cele susţinute de partidul comunist, a fost o victorie a partidului comunist proclamată în numele democraţiei, a intereselor clasei muncitoare, dar în realitate o “victorie” împotriva poporului român.

Ca trăsături ale partidelor de masă în regimurile comuniste, pot fi menţionate cu titlu exemplificativ următoarele caracteristici:

a. numărul ridicat al membrilor şi simpatizanţilor;

b. recurgerea la metode directe pentru a fi în legătură cu membrii şi posibilii aderenţi;

c. pretenţia că reprezintă toate clasele şi straturile sociale;

d. propagarea ideologiei este predominant populistă;

e. ca partide de guvernământ se implică direct în exercitarea puterii, îndeosebi prin metode administrative, nedemocratice, abuzuri şi ilegalităţi;

f. aparatul de partid (nomenclatura) se autonomizează tot mai mult faţă de masa membrilor acestuia pe care îi manipulează pentru scopuri electorale şi financiare (cotizaţii de partid);

g. practic, partidul se identifică cu statul, preia atribuţii ale acestuia, îi supraveghează activitatea, îi aprobă în prealabil acţiunile, etc. şi devine un “Partid-Stat”.

*

* *

Orice formă de pluralism acceptată în societăţile moderne – cu condiţia de a fi legitimă, reprezentativă şi de a nu contraveni cadrului constituţional şi legal existent - reprezintă în practică sursa progresului social. Totodată, pluralismul este o modalitate de educare civică a cetăţenilor în spiritul normelor moralei şi a credinţelor religiei creştine – solidaritate, toleranţă, respectul fiinţei umane, egalitate – transpus în practici sociale şi în reguli de comportament şi mentalitate pluralistă.

Pluralismul devine astfel nu numai o condiţie a existenţei comunităţii social-umane şi eliminării antagonismelor generate de diversitatea de interese existente în societate, dar şi un instrument eficient pentru asigurarea păcii sociale şi garantarea libertăţii politice a fiecărui individ. Acesta este şi motivul pentru care pluralismul este perceput ca un principiu constituţional şi, totodată, ca o condiţie şi o garanţie a democraţiei constituţionale.

